钦定古今图书集成/明伦汇编/氏族典/第234卷 > 张衡
## 钦定古今图书集成/明伦汇编/氏族典/第234卷 > 张衡

按《后汉书张衡传》：“衡字平子，南阳西鄂人也。世为著
姓。父堪，蜀郡太守。衡少善属文，通五经，贯六艺，从容
淡静，不好交接俗人。永元中，举孝廉不行，连辟公府
不就。作《二京赋》，精思傅会，十年乃成。大将军邓骘奇
其才，累召不应。衡善机巧，尤致思于天文阴阳历算。
安帝雅闻衡善术学，公车特征，拜郎中，再迁为太史”
令，遂乃研核阴阳，妙尽琁机之正，作《浑天仪》，著《灵宪
筭罔论》，言甚详明。顺帝初，再转复为太史令，后迁侍
中。永和初，出为河间相。视事三年，上书乞骸骨，征拜
尚书。年六十二，永和四年卒。所著诗赋铭七言，《灵宪》
《应间》《七辩》《巡诰》《悬图》，凡三十二篇。